魯直惠洮河綠石研冰壺次韵
作者：張耒
朝代：宋

paragraphs: 洮河之石利劍矛，磨刀日解十二牛。
千年虜地困沙礫，一日見寶來中州。
黄子文章妙天下，獨有八馬森幢旒。
平生筆墨萬金值，奇煤利翰盈篋收。
誰持此研參案几，風瀾近手寒生秋。
抱持投我棄不惜，副以清詩帛加璧。
明窗試墨吐秀潤，端溪歙州無此色。
野人齋房無玩好，慚愧衣冠陳裸國。
晁侯碧海爲文詞，盤薄萬頃澄清漪。
新篇來如徹札箭，勁筆更似劃沙錐。
知君自足報蒼璧，愧我空賦瓊瑰詩。